En nom de nostre seigneur amen. L’an de l’incarnacion d’icelli courant mil trois cens quatre vins et dix neuf, le mardi apres le dimanche que l’en chante en sainte eglise occuli mei, je Philibert de Solain, habitant de Diion, fais sauoir a tous que je doy et en verite congnois et confesse deuoir a religieuses et honestes personnes abbe et couuent du monastere de Saint Estienne de Diion, religieuse et honeste personne maistre Hugue de Boussevaulx, chanoine dudit monastere, present stipulant et acceptant ou nom et a l’euure d’iceulz, la somme de quatre frans de bon or et de just pois du coing du Roy nostre seigneur, pour cause de la cense de cinq frans que je doy ausdits religieux chascun an de annuel rente pour vne maison en laquelle je demeure a present, assise a Diion ou Chastel, deuant ladite eglise; lesquelz quatre frans estoient demorez a paiez par moy des annees darrenierement passees. Promectant, je le dit Philibert, par mon serement pour ce donne corporelment aux sains euuangiles de Dieu, rendre et paier lesdits quatre frans, aux diz religieux ou a leurs certains commandements, deans la feste de Penthecoste prouchainement venant, ensemble touz despens, missions et interests que lesdits religieux pourroient fere, encourir et soustenir pour occasion dudit debt non paie au terme que dit est. Et oblige quant adce tous mes biens mobles et inmobles presens et aduenir quelxconques, especialement et expressement mon propre corps, a le pranre, mectre et detenir en prison ferme, jusques ace que paye et satisfacion soit par moy faite ausdits religieux desdits quatre frans, au terme que dit est. Et lesdits quatre frans par moy ainsi paiez, lesdits religieux seront tenuz de moy rendre vng certain memorial fait par deuant le maieur de Diion de la somme de seze gros tournois que je leur deuoie, et aussi seray et demeurray quicte perpetuelment enuers lesdits religieux de touz arreraiges de la dite cense de termes passez jusques au jour de la date de ces presentes. Renuncens du tout en ce fait par mon dit serement a toutes graces, lettres, respis et dispensacion de serement empetrees ou a empetrer sur le respit contredit ou dilacion de ce present debt paier, a toutes appellacions du roy nostreseigneur et a toutes autres appellacions quelxconques, et a toutes autres et singuleres excepcions de tout droit canon et ciuil par lesquelx l’en pourroit dire ou venir contre la teneur de ces presentes lettres, et mesmement au droit disant general renunciacion non valoir se l’especial n’est deuant mise. Et quant adce tenir et accomplir je ledit Philibert vuelz estre contrains ainsi come de chose adiugee par la court de monseigneur le duc de Bourgoingne a la juridicion et contrainte de la quelle court quant a ce je submet et oblige moy, touz mes diz biens et corps, et chascun d’iceulz seulz et pour le tout. En tesmoing de ce j’ay requis et obtenu le seel de la dite court estre mis a ces presentes lettres faites et passees par deuant Droyn Mareschal d’Ostun clerc demorant a Diion, clerc jure de ladite court et coadiuteur du notaire de Diion. Presens maistre Pierre de Jaleranges saige en droit, et Guienot de Marendeul demorans a Diion, tesmoings a ce appellez et especialment requis l’an et le jour dessuz diz. — Marestalli.